Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 182/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Alubia de Anguiano“

EU št.: PDO-ES-02642 – 14. oktober 2020

ZOP (X) ZGO ( )

1. Ime

„Alubia de Anguiano“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Proizvod z zaščiteno označbo porekla „Alubia de Anguiano“ so suha oluščena zrna vrste Phaseolus vulgaris L iz družine Fabaceae, plezajoče sorte, povezane z visokim fižolom el encinar, ki se prideluje in pakira v občini Anguiano.

Kultivar el encinar je nastal iz vrste lokalnih ekotipov, ki so jih skozi stoletja izbirali kmetje, da bi izboljšali njegovo produktivnost in kakovostne lastnosti. Njegov vzorec rasti je nedoločljiv in ima dolge internodije, zato za pravilen razvoj potrebuje oporo. Rastni cikel traja od 120 do 180 dni.

Fižol „Alubia de Anguiano“ je stročnica z naslednjimi značilnostmi: srednje veliko zrno, ovalne oblike, vijolične ali vinske barve, ki ni zelo svetleča in nasičena, s tanko lupino, nizko vsebnostjo oksalne kisline (približno 625 mg/kg) in visokim odstotkom absorpcije vode (najmanj 95 %), če se zrna pred kuhanjem namakajo. Tako se fižol zmehča in skrajša čas kuhanja, kar pomeni, da gre za visokokakovosten kulinarični proizvod.

Velikost srednja Širina 5,80 mm ±0,5 mm Dolžina 10,95 mm ±1 mm Debelina 5,10 mm ±0,5 mm Teža 100 zrn (g) 38,36 ± 1,19 Gostota g/cm3 1,37 ± 0,03 Trdota (preskus stiskanja) (N/mm2) 0,58 ± 0,10 % absorpcije vode ≥ 98 ± 3,29 Trdota po namakanju (preskus stiskanja) (N/mm2) 0,07 ± 0,02 Trdota (preskus predrtja) (N/mm2) 6,41 ± 1,25 Trdota po namakanju (preskus predrtja) (N/mm2) 0,3 ± 0,03 Oblika ovalna Lesk sijoč Barva vijoličasta/vinska barva Pegavost brez Vzorec brez vzorca

Ob pakiranju mora biti fižol cel, zdrav in brez poškodb, razen zelo blage pegavosti na površini, ki ne sme škodovati splošnemu videzu ali kakovosti ali predstavitvi embalaže. Vsebnost vlage v zrnih ne sme presegati 17 %. Velikost zrn mora biti večja od 5-milimetrskega sortirnega sita.

Kulinarične prednosti fižola „Alubia de Anguiano“, ki so povezane z njegovim obnašanjem med kuhanjem, neposredno vplivajo na značilen okus kuhanega fižola. Zrna se ne sprimejo, temveč ostanejo cela in nedotaknjena z gladko masleno teksturo. Lupina je nezaznavna, občutek v ustih pa je zelo prijeten.

Zaradi teh značilnosti je ta fižol zelo iskan na trgu ter zelo vsestranski in primeren za ustvarjalno kuhinjo. Kuhanje fižola „Alubia de Anguiano“ je zelo enostavno in hitro, zrna pa ne razpadejo niti pri predolgem kuhanju.

3.3. Krma in surovine

–

3.4. Posebne faze proizvodnje, ki jih je treba izvajati na opredeljenem geografskem območju

Vsi postopki pridelave, luščenja, sušenja, konzerviranja in priprave fižola z zaščiteno označbo porekla „Alubia de Anguiano“ morajo potekati na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje in označevanje pri viru sicer potekata po proizvodnji, vendar ju izvajajo nosilci dejavnosti z registrirano označbo, saj sta ključna za zagotavljanje kakovosti ter ustrezne sledljivosti in nadzora. Fižol je namreč proizvod, ki ga je mogoče zlahka pomešati s fižolom iz drugih virov, nizkim fižolom, drugimi sortami ali fižolom, ki ni bil ustrezno konzerviran. S tem se zaščiti tudi sloves proizvoda.

Pakiranje se lahko izvaja ročno ali z avtomatskimi ali polavtomatskimi tehtnicami. Pakira se v embalaže z neto težo 0,5 kg, 1 kg, 2 kg in 3 kg. Za prodajo gostinskemu sektorju se lahko uporabijo tudi vreče po 5 kg, 10 kg in 20 kg.

Možnost ponovnega pakiranja je dovoljena, če se navede sklic na ZOP in je vzpostavljen ustrezen sistem spremljanja, ki zagotavlja sledljivost proizvoda do končnega potrošnika, posamezni proizvajalci pa lahko pripravijo pošiljke razsutega tovora, tako da se etikete pritrdijo naknadno. O uporabi takšnih praks je treba obvestiti upravni organ ali drug pristojni organ.

3.6. Posebna pravila za označevanje proizvoda, za katerega se uporablja registrirano ime

Etiketa na vsakem pakiranju mora biti oštevilčena in vsebovati naslednje podatke: ime zaščitene označbe porekla „Alubia de Anguiano“, njen logotip in (v drugem vidnem polju) leto, v katerem je bil fižol obran.

Vsi proizvajalci in predelovalci, ki izpolnjujejo zahteve iz specifikacije proizvoda, imajo dostop do posebnega logotipa, ki označuje proizvod.

4. Jedrnata opredelitev geografskega območja

Opredeljeno geografsko območje zajema občino Anguiano (skupna površina 90,89 km2), ki leži v okrožju Sierra regije Rioja Alta.

5. Povezava z geografskim območjem

Posebne podnebne in talne razmere na razmejenem geografskem območju ter strokovno znanje lokalnih proizvajalcev in predelovalcev zagotavljajo vzročno povezavo med značilnostmi in kakovostjo proizvoda ter geografskim okoljem.

Kakovost ali značilnosti proizvoda

Fižol „Alubia de Anguiano“ se pridobiva izključno iz sorte el encinar in se zaradi posebnih fizikalnih značilnosti, opredeljenih v točki 3.2, razlikuje od fižola, pridobljenega iz drugih sort. Hkrati pa se tudi močno razlikuje od fižola, ki se goji na sosednjih območjih. Fižol, pridelan na geografskem območju, je znan po veliki teži, gostoti in reoloških lastnostih (odpornost proti deformacijam ali razpokam) ter veliki zmožnosti absorpcije vode, če se pred kuhanjem namaka.

Zaradi velike zmožnosti absorpcije vode se trdota zrnja, izmerjena s preskusom prebadanja, zmanjša s 6,4 N/mm2 na 0,30 N/mm2, kar pospeši želatinizacijo škroba in denaturacijo beljakovin ter skrajša čas kuhanja. Zrna fižola „Alubia de Anguiano“ ostanejo cela tudi ob predolgem kuhanju. Ta lastnost neposredno vpliva na okus in skupaj z drugimi atributi zagotavlja visoko kulinarično kakovost proizvoda.

Naravni dejavniki

Izoblikovanost površja

Občina Anguiano leži v srednjem/gornjem toku reke Najerilla. Nadmorska višina na območju zaščitene označbe sega od 600 m v najnižjem odseku reke Najerilla do 750 m v višinskih predelih, kjer so očitne omejitve za gojenje tega pridelka. Relief sestavljajo niz vrhov in masivov, kar se pogosto kaže v velikih višinskih razlikah, ki preprečujejo erozijo (spreminjanje) tal.

Zaradi strmih pobočij in sestave apnenčastih kamnin so nastala melišča, na katerih so tla slabše razvita. Ta območja se imenujejo „revna tla“, fižol „Alubia de Anguiano“ pa se na njih prideluje drugače kot na sosednjih območjih, ki nimajo enakih značilnosti.

Stanje tal

Ta tipična gorska tla (revna in slabo razvita), ki izvirajo iz terciarja, večinoma sestavljajo konglomerati, skrilavec in peščenjak. Neugodnost melišč se odraža v poljščinah, ki dajejo manjši pridelek zrn manjše velikosti, vendar višje kakovosti.

Tla imajo zelo dobro odvodnjavanje. To je ključnega pomena za pravilen razvoj fižola „Alubia de Anguiano“, ki potrebuje vlago kot omejujoč dejavnik. Vendar je odvečna voda tudi zelo neugodna, saj lahko spodbudi širjenje številnih bolezni.

Ker so tla na območju kisla in ne vsebujejo apnenca, ima fižol „Alubia de Anguiano“ tanjšo lupino in nižjo vsebnost oksalne kisline (približno 625 mg/kg) v celicah pod povrhnjico. To izboljša njegovo sposobnost absorpcije vode med namakanjem in skrajša čas kuhanja.

Podnebje

Povprečna letna temperatura na geografskem območju, ki ga pokriva ZOP, je 9,7 oC. Povprečna najvišja temperatura je 13,8 oC, najtoplejši meseci pa so julij, avgust in junij (v tem vrstnem redu). Povprečna najnižja temperatura je 6 oC, najhladnejša meseca pa sta februar in januar. Temperatura 37 dni presega 25 oC, 58 dni na leto pa pade pod 0 oC. Temperature tudi precej nihajo, saj so noči zelo hladne, dnevi pa toplejši. Zato je pridelek manjši, vendar je fižol boljše kakovosti.

Posebne podnebne razmere na gorskem območju so idealne za ustrezen razvoj fižola „Alubia de Anguiano“. Seje se spomladi, obira pa poleti in jeseni. Najnižja temperatura za rast je približno 8 oC. Najnižja temperatura za kalitev je 12 oC. Rastlina je zelo občutljiva na zmrzal, saj lahko odmre, če se temperatura spusti pod 3 oC.

Fižol „Alubia de Anguiano“ za pravilen razvoj potrebuje tudi vlago. Število dni z znatnimi padavinami, tj. več kot 1 l/m2, je 80. Skupna količina padavin je 39,06 l/m2. Najbolj deževni meseci so marec, junij in oktober, najmanj padavin pa pade decembra, januarja in maja. Referenčna vrednost evapotranspiracije je 913,9 mm. Relativna vlažnost zraka je 68,33 %, povprečna skupna osončenost pa znaša 185,44 W/m2. Povprečna temperatura tal je 15,03 oC.

Poleg padavin je za pridelek koristna tudi visoka relativna vlažnost spomladi in celo poleti. Ta vlaga nastaja v dolinah zaradi razlik med dnevnimi in nočnimi temperaturami ter bližine rek.

Človeški dejavnik

Na geografskem območju obstajajo tudi značilne družbene in kulturne prakse. Na primer način, kako kmetje že od nekdaj izbirajo sorte, optimalne pridelovalne prakse, da se izrazijo najboljše lastnosti, opore, ki so potrebne za visoko sorto fižola, znanje o tem, kdaj je pravi čas za obiranje fižola, in naravni postopek sušenja fižola so se razvili in prenašali skozi čas. To je tudi pomemben dejavnik pri proizvodnji visokokakovostnega fižola, katerega vse bistvene značilnosti se ohranijo čim dlje.

Da je fižol upravičen do označbe „Alubia de Anguiano“, mora izvirati izključno iz lokalne sorte visokega fižola el encinar in biti v brezhibnem stanju. Pri tem je zelo pomembno strokovno znanje lokalnih proizvajalcev, ki že leta izbirajo semena, da bi izboljšali njihovo kakovost in sposobnost prilagajanja razmejenemu geografskemu okolju ter tako zagotovili, da se razlikujejo od iste sorte, ki se goji na drugih (tudi sosednjih) območjih.

Znanje, ki so ga pridobili proizvajalci, ki že vse življenje skrbijo za najboljše rastline in jih izbirajo, je pomembno tudi pri odločanju o tem, kdaj je najboljši čas za obiranje fižola, kar je odvisno od zrelosti rastlin in barve strokov.

Tehnično znanje proizvajalcev je pomembno pri uporabi pravih tehnik, da se lahko rastlina, potem ko se izkorenini in razprostre, naravno posuši. Če to poteka na polju, je treba posebno pozornost nameniti mlatenju, ki mora biti prav tako opravljeno ob pravem času, odvisno od vsebnosti vlage v zrnju. Prav tako je ključnega pomena, da se vseskozi izbirajo najboljša zrna, saj se na trg lahko da le kakovosten fižol. To se nanaša tako na njihovo zdravstveno stanje (odstranijo se razpokana ali poškodovana zrna) kot tudi na dejstvo, da morajo biti zrna v isti seriji enakomerno posušena in imeti enako vsebnost vlage.

Ker so stebla fižola „Alubia de Anguiano“ plezalke in lahko rastejo v vse smeri, je treba zemljo pripraviti z oporami, da se rastlina pravilno razvije. Opore morajo biti pravilno vstavljene in pritrjene. Potrebno je veliko znanja in spretnosti, saj lahko poškodbe zaradi vetra povzročijo velike izgube, če se rastline podrejo, polomijo ali zapletejo. To bi zahtevalo tudi namestitev novih opor, kar bi povzročilo dodatne stroške dela.

V zadnjih letih se je območje, namenjeno rdečemu plezajočemu ali visokemu fižolu (kot se tudi imenuje fižol „Alubia de Anguiano“), znatno zmanjšalo. To je povzročilo zmanjšanje pridelka, ne le zaradi konkurence drugih donosnejših poljščin, temveč tudi zato, ker so plezajoče sorte nadomestile nizke sorte, ki imajo nižje stroške pridelave in omogočajo popolno mehanizacijo vseh pridelovalnih praks.

Resnično se lahko zgodi, da se bo tip semena visokega fižola preveč homogeniziral in bo treba uvesti druga semena od drugod, ki nimajo enakih organoleptičnih lastnosti kot tradicionalne sorte. Druga težava, ki se pojavlja, je nepoštena konkurenca, saj se nizke sorte fižola zaradi navidezne podobnosti in kljub slabši kakovosti prodajajo kot visoke sorte. Nujno si je treba skupaj prizadevati za ohranitev rastlinskih genskih virov in zaščito biotske raznovrstnosti fižola „Alubia de Anguiano“ z obnavljanjem zalog sorte el encinar, ki se tradicionalno razvija in goji na zaščitenem geografskem območju.

Znano je tudi, da je zaščita avtohtonih sort zelo koristna za podeželska okolja, zlasti na oddaljenih in zapostavljenih območjih, kot je geografsko območje, na katerem se prideluje fižol „Alubia de Anguiano“. Obstajajo nesporni genetski, socialni, kulturni, okoljski in gospodarski razlogi za podporo obnovitvi, ohranitvi in razvoju avtohtonih sort rastlin. To še posebej velja za gorate predele, kot je Anguiano. Pridelovalci v tej občini se zavedajo, da je poudarjanje posebnosti proizvodov, kot je ta, pravzaprav njihova edina možnost, če želijo konkurirati drugim bolj specializiranim proizvodnim regijam.

Sklic na objavo specifikacije

V razdelku s specifikacijami proizvodov:

https://www.larioja.org/agricultura/es/calidad-agroalimentaria

(1) UL L 343, 14.12.2012, str. 1.